Natten til torsdag fik ridecentret Langkjærgaard på Branddamsvej ved Thisted besøg af ubudne gæster. Her forsøgte flere personer at stjæle en hest fra stedet, men de blev opdaget af en staldvagt, som kontaktede politiet. - Da vi kom derud, var der fire personer til stede, som vi tilbageholdt, mens vi undersøgte, hvad der var op og ned i sagen. Ud fra det arbejde valgte vi at anholde og sigte to personer for forsøg på hestetyveri, siger vagtchef ved Midt- og Vestjyllands Politi Allan Riis. De sigtede er en 16-årig pige og en 24-årig mand. Ejer fattede mistanke efter mystisk henvendelse I løbet af dagen op til tyveriforsøget havde ejeren af ridecenteret undret sig over en mærkværdig henvendelse fra en person, der ville købe en hest, som ikke var på ridecenterets hjemmeside. Personen var også pludselig dukket op på Langkjærgaard. - Han sagde, at han havde haft ringet til et af vores kontorer. Jeg tænkte, at der var noget mystisk i det. Jeg fik fornemmelsen af, at der var noget galt, så jeg fik en staldvagt til at blive der om natten, siger Henrik Amby, der ejer Langkjærgaard. Og det var en god beslutning, for da mørket faldt på, trillede fire personer i en bil med hestetrailer ind på adressen. - Jeg er mildest talt overrasket. Det har jeg aldrig prøvet eller hørt om før, siger Henrik Amby. Vagtchefen ved Midt- og Vestjyllands Politi bekræfter også, at den typer sager langt fra er hverdagskost. - Det er klart en sag i den særlige ende. Vi modtager ikke ret mange anmeldelser om hestetyveri, siger Allan Riis. Unghest kan være livsfarlige Men selvom natbesøget virker meget planlagt, så er ridecenterejeren ikke sikker på, at gerningsmændene var helt klar over, hvad det var, de forsøgte at stjæle. - Det er ungheste, der aldrig har været en rytter på før, som står opstaldet på gården. De er utæmmede, og det kan være livsfarligt at gå ind til dem om natten, siger han. De to sigtede i sagen er løsladt igen, mens politiet fortsætter sin efterforskning.

Referat:
To personer er sigtet for forsøg på hestetyveri, efter de natten til torsdag blev taget på fersk gerning på et ridecenter uden for Thisted.